Muharrem Ince
Muharrem Ince er en tyrkisk socialdemokratisk politiker, der i første omgang stillede op som præsidentkandidat til valget i Tyrkiet den 14. maj 2023. Den 11. maj meddelte han imidlertid, at han trak sig som kandidat.
Muharrem Ince er uddannet lærer i fysik og kemi. Han har undervist på en række gymnasier og været rektor på et gymnasium.
Ince har været formand for den lokale ’Atatürkçü Düşünce Derneği’, som på dansk kan oversættes til Foreningen for tilhængere af Atatürks tanker. Foreningen dyrker Tyrkiets grundlægger Kemal Atatürks politiske vision og principper, som også bliver kaldt for kemalisme.
I 1999 blev Muharrem Ince valgt som formand for den lokale afdeling for Det Republikanske Folkeparti, og i 2002 blev han valgt ind i parlamentet. Han var på daværende tidspunkt 38 år og blev betragtet som ganske ung i tyrkisk politik. Siden har İnce haft adskillige roller i partiet.
To gange har Muharrem Ince stillet op som kandidat for formandsposten i Det Republikanske Folkeparti, men begge gange har han tabt til Kemal Kilicdaroglu. Dog blev han i 2018 valgt som præsidentkandidat mod Recep Tayyip Erdogan af partigruppen i parlamentet. Muharrem Ince tabte valget med 30,67 % af stemmerne, men det var første gang i længere tid, at Det Republikanske Folkeparti formåede at komme over 30 % ved et valg.
Efter en række uenigheder med Det Republikanske Folkeparti og formandskabet besluttede Muharrem Ince i 2020 at starte en politisk kampagne kaldet Hjemlandsbevægelsen. I 2021 forlod han Det Republikanske Folkeparti og stiftede Hjemlandspartiet.
Muharrem İnce stillede op som præsidentkandidat mod Recep Tayyip Erdogan uden at indgå i en politisk alliance med andre partier. Ince blev genstand for kritik fra oppositionen og pres fra dens vælgere om at trække sit kandidatur tilbage og i stedet støtte sin gamle partileder Kemal Kilicdaroglu for ikke at dele stemmerne. Ince så sig selv som et alternativ til de tyrkiske vælgere, der ikke skulle tvinges til at vælge mellem Erdogan eller Kilicdaroglu. Dermed udfordrede Ince både Erdogan og koalitionen med de seks partiledere, der sammen peger på Kilicdaroglu som præsidentkandidat.
Muharrem Ince meddelte den 11. maj, dvs. få dage inden valget, at han trak sig som kandidat. Han havde erkendt, at det ikke lykkedes ham at være en alternativ opposition for vælgerne. Få uger op til valget viste de fleste meningsmålinger, at Muharrem Ince blot ville få mellem 2 og 5 % af stemmerne.
Ince har tidligere udtalt, at jordskælv var Tyrkiets største nationale sikkerhedsproblem og -trussel. Hans tidlige advarsel omkring jordskælv har skabt stor opmærksomhed efter det katastrofale dobbeltjordskælv i februar 2023. Som mange andre fremtrædende personer var Muharrem Ince også i området efter jordskælvene. Derfor var støtten og tilliden til Ince blevet større op til hans præsidentkandidatur.